钦定古今图书集成/理学汇编/字学典/第079卷 > 《跋朱喻二公法帖》前人
## 钦定古今图书集成/理学汇编/字学典/第079卷 > 《跋朱喻二公法帖》前人

书学莫盛于唐，然人各以其所长自见，而汉魏之楷
法遂废。入本朝来，名胜相传，亦不过以唐人为法。至
于黄米，而攲倾侧媚，狂怪怒张之势极矣。近岁朱鸿
胪喻工部者出，乃能超然远览，追迹元常于千载之
上，斯已奇矣。故尝集其墨刻以为此卷，而尤以乐毅
书《相鹤经》为绝伦，不知鉴赏之士，以为如何也？